ה-3Dsimo mini הוא עט תלת-מימד. מה זה אומר? שבעזרת המילוי המתאים, תוכלו פשוט לצייר תנועות באוויר והעט יוציא נוזל שיתקשה תוך פחות משנייה ויהפוך את התנועות שלכם ליצירה של ממש. תוכלו לייצר דמויות, לצייר קופסאות, לקשט חפצים קיימים ממגוון חומרים ביניהם סוגי פלסטיק שונים, מתכת, תרמוכרום, Laybrick (תערובת חול), חומרים מתכלים אחרים ועוד.
אבל זה לא הכל, בקליק אחד תוכלו להחליף את ראש ההדפסה ולחבר לעט גוף הלחמה שיהפוך את העט למלחם קטן ונייד, ראש צורב לעץ, ויאפשר לכם לצרוב יצירות על גבי עץ ומסורית לחיתוך מדוייק חומרים קלים כמו קלקר וספוג. העט נשלט גם דרך הסמארטפון ובעזרת הסוללה, תוכלו לעבוד אפילו בלי להיות מחוברים לחשמל.
הגיעו ליעד? החברה הציבה יעד של 35 אלף דולר והצליחה לגייס נכון לרגע זה כ-82 אלף דולר, כשלפניה עוד 38 ימים.
הפיתוח הזה פשוט גאוני: הרכיבו את ה-go-e ONwheel בצמוד לשרשרת האופניים שלכם ואחרי ההרכבה שאורכת מספר שניות האופניים שלכם יכללו מנוע עזר חשמלי שיעזור לכם לדווש. המנוע נכנס לפעולה רק כאשר אתם מדוושים, ורק כאשר אתם רוצים – למשל כאשר אתם נתקלים בעלייה תלולה למדי.
האופניים יכולים להגיע למהירויות של עד 45 קמ”ש, אולם ברירת המחדל שלהם היא מהירות של 25 קמ”ש, שמותאמת לתקינה האירופאית. על פי המפתח, הסוללה תספיק לעד 60 ק”מ של רכיבה. הבעיה היחידה היא שכמות המוצרים המוזלים היתה מועטת ונחטפה תוך זמן קצר, לכן נותרו רק יחידות במחיר טרום-ההשקה הגבוה יותר, ששווה כמעט לרכישה של אופניים חשמליים חדשים.
הגיעו ליעד? החברה הציבה יעד של 50 אלף אירו והצליחה לגייס נכון לרגע זה כ-236 אלף אירו, כשלפניה עוד 8 ימים.
איזה פרויקט מגניב ועוד ישראלי! אייל אלוני אוהב לרכוב על אופניים, אופנועים, סקייטבורדים ולגלוש גלים ורוח. אלוני חשב – האם יש דרך לגלוש… בתוך העיר? במשך 7 השנים האחרונות הוא פיתח כלי שהוא הכלאה בין קורקינט, סקייטבורד ואופניים חשמליים. השליטה ב-TLT Board נעשית בעזרת הגוף ובעזרת הידית המצורפת. ה-TLT board מתקפל וניתן לנשיאה באוטובוס וברכבת וניתן לגלוש עליו על אספלט, דשא, חצץ ועוד.
הגיעו ליעד? מתוך יעד של 105 אלף דולר נאספו כ-17 אלף דולר כשנותרו עוד 48 ימים.